2024 m. balandžio 18 d. Teisingumo Teismo (pirmoji kolegija) sprendimas byloje (Administratīvā rajona tiesa (Latvija) prašymas priimti prejudicinį sprendimą) „Citadeles nekustamie īpašumi“ SIA / Valsts ieņēmumu dienests
(Byla C-22/231, Citadeles nekustamie īpašumi)
(Prašymas priimti prejudicinį sprendimą – Finansų sistemos naudojimo pinigams plauti ar teroristams finansuoti prevencija – Direktyva (ES) 2015/849 – Taikymo sritis – Įpareigotasis subjektas – 3 straipsnio 7 dalies c punktas – Sąvoka „patikos arba bendrovių paslaugų teikėjas“ – Registruotos buveinės suteikimas – Nekilnojamojo turto savininkas, sudaręs nuomos sutartis su juridiniais asmenimis – Šių juridinių asmenų buveinės įregistravimas šiame nekilnojamojo turto objekte)
Proceso kalba: latvių
Prašymą priimti prejudicinį sprendimą pateikęs teismas
Administratīvā rajona tiesa
Šalys pagrindinėje byloje
Pareiškėja: „Citadeles nekustamie īpašumi“ SIA
Atsakovė: Valsts ieņēmumu dienests
Rezoliucinė dalis
2015 m. gegužės 20 d. Europos Parlamento ir Tarybos direktyvos (ES) 2015/849 dėl finansų sistemos naudojimo pinigų plovimui ar teroristų finansavimui prevencijos, kuria iš dalies keičiamas Europos Parlamento ir Tarybos reglamentas (ES) Nr. 648/2012 ir panaikinama Europos Parlamento ir Tarybos direktyva 2005/60/EB bei Komisijos direktyva 2006/70/EB, iš dalies pakeistos 2018 m. gegužės 30 d. Europos Parlamento ir Tarybos direktyva (ES) 2018/843, 3 straipsnio 7 punkto c papunktis
turi būti aiškinamas taip:
nuomojamo nekilnojamojo turto savininkas, su kurio sutikimu nuomininkas to turto adresu įregistruoja savo buveinę ir vykdo sandorius, vien dėl šios aplinkybės nepatenka į sąvoką „patikos arba bendrovių paslaugų teikėjas“, kaip ji suprantama pagal šią nuostatą.
____________
1 OL C 127, 2023 4 11.